16 vroue, 151 kinders later ... en hy is reg vir nóg 'n troue | Netwerk24
Die 66-jarige pa van 151 kinders by 16 vroue maak planne om binnekort met sy 17de vrou te trou en dié Zimbabwiër sê hy beplan beslis om kinders by haar te hê.
Misheck Nyandoro, 'n oudsoldaat van Mbire, Zimbabwe, wil later in die winter trou, berig The Herald, die grootste koerant in Zimbabwe.
Tans is 50 van sy kinders nog op skool in verskeie stede in die land. Ses ander het by die weermag in Zimbabwe aangesluit, twee is in die polisiediens en 11 ander werk ook reeds op verskeie plekke.
Zimbabwe .Umusaza Misheck Nyandoro ufite imyaka (66) usengera mu itorero rya Apostolique John Marange, Afite abana 151 hamwe n'abagore 16 yatangarije ikinyamakuru The Herald ko yumva agifite akabaraga ko kubyara bityo akaba agiye kongera gushaka undi Mugore wa 17 pic.twitter.com/SQGfYBWg13
— John Bagabo (@JohnBagabo3) May 12, 2021
Van sy kinders is 13 dogters en 23 seuns reeds getroud. Een van sy seuns is blykbaar besig om in sy pa se voetspore te volg en het reeds vier vroue.
Volgens The Daily Mail het hy in 1983 begin met dié leefwyse en wil aan die einde van sy lewe 100 vroue en sowat 1 000 kinders hê.
"Eers wanneer ek sterf, sal ek ophou trou en kinders kry," sê hy.
Volgens The Sun sê Nyandoro hy verkies jonger vroue omdat die ouer vroue te veel kla oor die gereelde seks.
"Ek het 'n skedule opgestel wat my toelaat om omtrent vier vroue per aand te bevredig," sê hy.
"Ek gaan na die kamer wat op my skedule vir die aand is, bevredig my vrou en beweeg dan aan na die volgende kamer."
Geeneen van die vroue weet vooraf of hulle op daardie aand se skedule is nie. Hulle vind dit uit wanneer hy aanklop.
Op 'n vraag of hy 'n werk het, sê hy nee.
"Om te trou, my vroue te bevredig en kinders te maak ís my heeltydse werk."
Deur die dag sit Nyandoro in 'n sentrale vertrek naby aan al sy vroue. Hulle bring deur die dag vir hom kos.
"Elke vrou moet haar beste geregte voorsit, want my reël is dat ek net lekker kos eet. Die res gooi ek weg," sê hy.
Hy is in 1983 vir die eerste keer getroud en het 13 kinders by dié vrou. Dit is die meeste kinders wat hy by een vrou het en sy is steeds aan sy sy.